Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 663/12/7707	Prešov, 8.2.2013
EEČ : 2-58-135-2013

U Z N E S E N I E

Trestná vec:	obvinená XXXXX  
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 467,60 € 
b.	Peňažná suma určená na všeobecne prospešné účely: 75,00 € 
c.	Konkrétny adresát peňažnej sumy určenej na všeobecne prospešné účely: Organizácia muskulárnych dystrofikov v SR 
d.	Suma odovzdaná štátu na peňažnú pomoc obetiam trestnej činnosti: 75,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom OÚ vyšetrovania PZ Prešov pod spisovou značkou ORP-775/2-OVK-PO-2012.
dňa 01.03.2012 v predajni OD TESCO na Námestí legionárov č.1 v Prešove uzatvorila úverovú zmluvu č. 4203004077 so spoločnosťou Home Credit Slovakia, a.s., Teplická 7434/147, XXXXX, IČO: 36 234 176, na kúpu notebooku, v zmysle ktorej jej bol poskytnutý úver vo výške 398,99 €, kde sa zaviazala vrátiť požičanú sumu zvýšenú o príslušný poplatok v 8 mesačných splátkach po 58,45 €, pričom do úverovej zmluvy uviedla, že je zamestnaná vo firme XAVAX, s.r.o. so sídlom Bardejov, Jiráskova 16 na dobu určitú od 06/2011 s mesačným čistým príjmom vo výške 550,-€, čo nebola pravda, čím takto uviedla spoločnosť Home Credit Slovakia, a.s. do omylu v otázke splnenia podmienok na poskytnutie úveru alebo na splácanie úveru, kde týmto svojím konaním spoločnosti Home Credit Slovakia, a.s. spôsobila škodu vo výške 467,60 €
Odôvodnenie: 
Uznesením vyšetrovateľa Okresného riaditeľstva Policajného zboru, Odboru kriminálnej polície Prešov (ďalej len „vyšetrovateľ) sp. zn. ORP-775/2-OVK-PO-2012 zo dňa 08.10.2012 bolo XXXXX vznesené obvinenie pre prečinu úverového podvodu podľa § 222 ods. 1 Trestného zákona, a to na tom skutkovom základe, ako je to uvedené vo výrokovej časti tohto uznesenia.
		
Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci, pričom schváliť zmier podľa odseku 1 nemožno, ak
a)   trestným činom bola spôsobená smrť osoby,
b)	je vedené trestné stíhanie pre korupciu, alebo
c)	je vedené trestné stíhanie proti verejnému činiteľovi alebo zahraničnému verejnému činiteľovi pre trestný čin spáchaný v súvislosti s výkonom ich právomoci a v rámci ich zodpovednosti.

Preskúmaním kompletného vyšetrovacieho spisu sp. zn. ORP-775/2-OVK-PO-2012, ako i príslušného spisového materiálu z mediačného konania sp. zn. 2M/39/2012 som zistil, že u obv. XXXXX sú splnené všetky zákonom stanovené podmienky na uplatnenie postupu podľa § 220 a nasl. Trestného poriadku. 

Podľa § 222 ods. 1 Trestného zákona sa prečinu úverového podvodu dopustí páchateľ vtedy, ak vyláka od iného úver alebo zabezpečenie úveru tým, že ho uvedie do omylu v otázke splnenia podmienok na poskytnutie úveru alebo na splácanie úveru, a tak mu spôsobí malú škodu.

Trestný zákon ustanovuje v osobitnej časti za uvedený prečin trest odňatia slobody v trvaní na jeden rok až päť rokov, a teda horná hranica zákonom ustanovenej trestnej sadzby zaň, päť rokov neprevyšuje.

XXXXX, a rovnako tak poškodený spoločnosť Home Credit Slovakia, a.s., v zastúpení XXXXX, XXXXX s takýmto postupom vyslovili výslovný súhlas, o čom svedčia listinné podklady doložené do vyšetrovacieho spisu z mediačného konania sp. zn. 2M/39/2012. 
	
XXXXX slobodne a vážne vo vyhlásení v mediačnom konaní vedenom na Okresnom súde Prešov pod sp. zn. 2M/39/2012 priznala, že spáchala skutok, za ktorý je stíhaná, kde v danej veci nie sú dôvodné pochybnosti o tom, že toto jeho vyhlásenie nebolo vykonané slobodne, vážne, zrozumiteľne a určito (o uvedenom svedčia listinné podklady doložené z predmetného mediačného konania). 
	
XXXXX poškodenému majetkovú škodu, tak ako si ju poškodený v mediačnom konaní uplatnil aj nahradila, o čom svedčí fotokópia z výpisu z účtu a listinné podklady doložené z predmetného mediačného konania. 
	
XXXXX zložila na účet prokuratúry č. ú. 7000063273/8180, Štátna pokladnica peňažnú sumu vo výške 150,- €, kde polovicu z tejto sumy, sumu 75,- € určenú na všeobecne prospešné účely sa rozhodla poukázať Organizácií muskulárnych dystrofikov v SR, Banšelova 4, 821 04 Bratislava, IČO: 00624802.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvinenej a na jej osobné a majetkové pomery som dospel k záveru, že takýto spôsob rozhodnutia je dostačujúci. 

S poukazom na splnenie všetkých taxatívne uvedených podmienok v ustanovení § 220 ods. l, ods. 2 Trestného poriadku som rozhodol tak, ako je to obsiahnuté vo výrokovej časti tohto uznesenia a trestné stíhanie proti obv. XXXXX som zastavil.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

1140 Marek Pavlus
prokurátor